[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.11.24.

COM(2009)641 végleges

Javaslat:

A TANÁCS HATÁROZATA

a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról

INDOKOLÁS

1. A javaslat háttere

A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikke értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére.

A Portugál Köztársaság (a továbbiakban: Portugália) a 2004/738/EK tanácsi határozattal felhatalmazást kapott arra, hogy 2009. december 31-ig olyan, különös és önként választható rendszert alkalmazzon a házaló kereskedelem ágazatára, amelynek értelmében egyfelől a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló 1977. május 17-i 77/388/EGK hatodik tanácsi irányelv 21. cikke (1) bekezdésének a) pontjától eltérve az a vállalkozás, amely ebben az ágazatban tevékenykedik, és amely engedélyt kapott a szóban forgó rendszer alkalmazására, a héát maga köteles megfizetni a kiskereskedői által a végső fogyasztóknak leszállított áru után. Az említett irányelv 22. cikkétől eltérve másfelől a kiskereskedők mentesülnek az említett cikkben előírt, a szóban forgó áruszállítások kapcsán felmerülő kötelezettségek alól. Egy vállalkozás csak akkor kaphat ilyen engedélyt, ha teljes üzleti forgalma saját nevükben és saját javukra eljáró kiskereskedők által végzett házaló kereskedelemből származik. További feltétel, hogy minden értékesített áru szerepeljen a végső fogyasztás szakaszában alkalmazott árak előre meghatározott jegyzékében, és hogy az árut a vállalkozás közvetlenül olyan kiskereskedőknek értékesítse, akik azt közvetlenül a végső fogyasztóknak értékesítik tovább.

A Bizottság Főtitkárságán 2009. június 30-án iktatott levelében Portugália annak engedélyezését kérelmezte, hogy e különös rendszer hatályát a héairányelv 193. és 250. cikkétől eltérő rendelkezések tekintetében meghosszabbítsa, és a Bizottság Főtitkárságán 2009. szeptember 9-én iktatott kiegészítő levelében azt kérelmezte, hogy a héairányelv 168. cikkétől eltérve a kiskereskedők ne vonhassák le a szóban forgó intézkedésben érintett termékek után fizetendő héát.

A héairányelv 395. cikkének (2) bekezdésével összhangban a Bizottság 2009. október 27-én kelt levelében továbbította Portugália kérelmét a többi tagállam részére. 2009. október 29-én kelt levelében a Bizottság arról értesítette Portugáliát, hogy rendelkezésére áll az elbíráláshoz általa hasznosnak ítélt valamennyi információ.

Meghosszabbítási kérelmének alátámasztására Portugália különösen azt hozta fel, hogy a héairányelv rendelkezései olyan adóalanyokat köteleznek az adó megfizetésére, amelyek nem rendelkeznek kellő struktúrával a rendelkezések alkalmazásához kapcsolódó különféle kötelezettségek teljesítéséhez, továbbá amelyek tevékenységének különös feltételei az adócsalás kockázatát jelentősen megnövelik. Ilyen adóalanyok azon, saját javukra tevékenykedő, vevőiket otthonukban felkereső kiskereskedők, amelyek e különös promóciós és értékesítési csatornát választó vállalkozásoktól beszerzett árut értékesítenek. Portugália az említett intézkedések fenntartását szükségesnek tartja az ebben a gazdasági ágazatban működő adóalanyoktól történő héabeszedés egyszerűsítése és hatékonyabb ellenőrzésének biztosítása érdekében.

Portugália azt is hozzáteszi, hogy a szóban forgó intézkedések nem befolyásolják a végső fogyasztás szakaszában beszedett héából származó bevétel összegét, így semmilyen hatásuk nincs az Európai Közösségnek a héából származó saját forrásaira.

A kérelem tárgyát képező különös és önként választható rendszer eredményeképpen a kiskereskedők mentesülnek az engedéllyel rendelkező vállalkozástól származó árunak a végső fogyasztó részére történő értékesítése után járó héa bevallására és megfizetésére vonatkozó kötelezettségek alól. Ezáltal az adóalanyok szempontjából egyszerűbbé tehető a héa beszedésének módja. Azáltal, hogy a számos mozgó kiskereskedő helyett a megfelelő engedéllyel rendelkező vállalkozást jelöli meg adófizetésre kötelezett személyként, és hogy ebből eredően a kapcsolódó bevallási és fizetési kötelezettség teljesítését is rá ruházza, a rendszer annak ellenőrzését is lehetővé teszi, hogy az engedéllyel rendelkező vállalkozásoktól származó termékek értékesítése után a kiskereskedelmi szakaszban beszedett héa valóban az államkincstárba kerül, ezzel megelőzve az adócsalást. A rendszer révén továbbá a közigazgatás szempontjából is egyszerűbbé tehető a héa beszedésének módja.

Mivel az árut engedélyezett vállalkozásoknál beszerző kiskereskedők mentesülnek a szóban forgó vállalkozásoktól beszerzett árunak a végső fogyasztók részére történő értékesítése után járó héa bevallásának és megfizetésének kötelezettsége alól, a kívánt egyszerűsítés azt is indokolttá teszi, hogy e kiskereskedők ne gyakorolhassák az ezen termékbeszerzésekkel összefüggésben felmerülő héalevonási jogot, és hogy mentesüljenek a végrehajtandó levonás megállapításához szükséges héabevallás benyújtása alól is. Indokolt tehát, hogy ezt a jogot az engedéllyel rendelkező vállalkozás gyakorolja helyettük, és hogy következésképpen ez utóbbira háruljon a kapcsolódó bevallási kötelezettség is. Ez az intézkedés nem érinti a kiskereskedőknek más termékek beszerzésével, illetőleg szolgáltatások igénybevételével összefüggésben felmerülő levonási jogát: ez utóbbi az általános szabályozás szerint gyakorolható.

A héairányelv 395. cikkének rendelkezései és a Portugália által előterjesztett érvek alapján a Bizottság úgy ítéli meg, hogy a kért eltérés teljesíti az említett cikkben szereplő feltételeket, és hogy az különösen alkalmas az adó beszedésének egyszerűsítésére és az adócsalás megelőzésére, anélkül hogy érintené a végső fogyasztás szakaszában befolyt adóbevételek összegét. Következésképpen a Bizottság nem kifogásolja a szóban fogó kérelmet, tehát úgy ítéli meg, hogy a kapcsolódó javaslatot a Tanács elé kell terjesztenie.

A Bizottság azonban úgy ítéli meg, hogy határozott időre indokolt engedélyezni a szóban forgó eltérést, ezáltal lehetővé téve annak rendszeres mérlegelését – a Portugáliától kapott megfelelő információk alapján –, hogy az eltérést alátámasztó indokok még mindig fennállnak-e.

2. Konzultáció az érdekeltekkel; hatásvizsgálat

A határozatjavaslat egy meghatározott, szűk gazdasági ágazatot érintő, a héa beszedésének egyszerűsítésére és az adócsalás megelőzésére szolgáló intézkedés további alkalmazására irányul. Hatása tehát kedvező lesz különösen a szóban forgó ágazatban tevékeny adóalanyok és az érintett tagállam szempontjából. Nem volt szükség sem külső szakértők bevonására, sem konzultációra az érdekeltekkel, és a határozat nem indokolja hatásvizsgálat elvégzését sem. Az intézkedés behatárolt alkalmazási köre és alkalmazási ideje miatt mindenképpen csak korlátozott hatásra lehet számítani.

3. a javaslat jogi elemei

A javasolt határozat arra irányul, hogy Portugália a héairányelv 168., 193. és 250. cikkétől eltérő különös intézkedést alkalmazhasson, és hogy módosíthasson egy olyan, különös és önként választható rendszert, amely a házaló kereskedelem ágazatában a meghatározott feltételeket teljesítő és a rendszer alkalmazására engedéllyel rendelkező vállalkozásokat jelöli meg egyfelől – az említett irányelv 193. cikkétől eltérve – a kiskereskedőik által a végső fogyasztóknak értékesített áru után járó adó megfizetésére kötelezett személyekként, másfelől – az említett irányelv 168. cikkétől eltérve – a tőlük beszerzett áru után a kiskereskedők által fizetendő vagy megfizetett adó levonására jogosult személyekként. Végezetül a rendszer arra irányul, hogy – az említett irányelv 250. cikkétől eltérve – a kiskereskedők mentesüljenek az említett cikk szerinti bevallási kötelezettség alól az engedéllyel rendelkező vállalkozástól általuk beszerzett áru és ugyanezen árunak a végső fogyasztó részére történő értékesítése vonatkozásában, és hogy következésképpen a szóban forgó vállalkozásra háruljon ez a kötelezettség.

A határozat jogalapjául a héairányelv 395. cikkében foglalt rendelkezések szolgálnak, azokat pedig az Európai Közösséget létrehozó szerződés 93. cikke alapján fogadták el. A szóban forgó rendelkezésekkel összhangban, ha egy tagállam az említett irányelvtől eltérő különös intézkedéseket kíván bevezetni, ehhez felhatalmazást kell kapnia a Tanácstól, ez pedig tanácsi határozat formájában történik. Mivel a forgalmi adóra vonatkozó jogszabályok összehangolásával kapcsolatos végrehajtási intézkedésről van szó, a szubszidiaritás elve teljesül.

A javaslat megfelel az arányosság elvének, vagyis nem lépi túl a kívánt egyszerűsítési és adócsalás-megelőzési célkitűzés eléréséhez szükséges mértéket, mivel csak egy meghatározott, szűk gazdasági ágazatot érint, így csak korlátozott számú, ráadásul a szóban forgó rendszer alkalmazását önként választó adóalanyra vonatkozik. A javaslat tehát csak kismértékű és indokolt eltérést engedélyez a héairányelvben megfogalmazott elvektől.

4. Költségvetési vonzatok

A javaslatnak nincsenek a közösségi költségvetést érintő vonzatai.

5. További információk

A javaslat értelmében a határozat alkalmazási időszaka 2012. december 31-én véget ér.

Javaslat:

A TANÁCS HATÁROZATA

a Portugál Köztársaságnak a közös hozzáadottértékadó-rendszerről szóló 2006/112/EK irányelv 168., 193. és 250. cikkétől eltérő intézkedés alkalmazására való felhatalmazásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel a Bizottság javaslatára[2],

mivel:

1. A Portugál Köztársaság (a továbbiakban: Portugália) a 2004/738/EK tanácsi határozattal[3] felhatalmazást kapott arra, hogy 2009. december 31-ig olyan, különös és önként választható rendszert alkalmazzon a házaló kereskedelem ágazatára, amelynek értelmében egyfelől a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló 1977. május 17-i 77/388/EGK hatodik tanácsi irányelv[4] 21. cikke (1) bekezdésének a) pontjától eltérve az a vállalkozás, amely ebben az ágazatban tevékenykedik, és amely engedélyt kapott a szóban forgó rendszer alkalmazására, a hozzáadottérték-adót maga köteles megfizetni a kiskereskedői által a végső fogyasztóknak leszállított áru után. Az említett irányelv 22. cikkétől eltérve másfelől a kiskereskedők mentesülnek az említett cikkben előírt, a szóban forgó áruszállítások kapcsán felmerülő kötelezettségek alól. Egy vállalkozás csak akkor kaphat ilyen engedélyt, ha teljes árbevétele saját nevükben és saját javukra eljáró kiskereskedők által végzett házaló kereskedelemből származik. További feltétel, hogy minden értékesített áru szerepeljen a végső fogyasztás szakaszában alkalmazott árak előre meghatározott jegyzékében, és hogy a vállalkozás az árut közvetlenül olyan kiskereskedőknek értékesítse, akik azt közvetlenül a végső fogyasztóknak értékesítik tovább.

2. A Bizottság Főtitkárságán 2009. június 30-án iktatott levelében Portugália annak engedélyezését kérelmezte, hogy e különös rendszer hatályát a 2006/112/EK irányelv 193. és 250. cikkétől eltérő rendelkezések tekintetében meghosszabbítsa, és a Bizottság Főtitkárságán 2009. szeptember 9-én iktatott kiegészítő levelében azt kérelmezte, hogy a 2006/112/EK irányelv 168. cikkétől eltérve a kiskereskedők ne vonhassák le a szóban forgó intézkedésben érintett termékek után fizetendő héát.

3. A 2006/112/EK irányelv 395. cikkének (2) bekezdésével összhangban a Bizottság 2009. október 27-én kelt levelében továbbította Portugália kérelmét a többi tagállam részére. 2009. október 29-én kelt levelében a Bizottság arról értesítette Portugáliát, hogy rendelkezésére áll az elbíráláshoz általa hasznosnak ítélt valamennyi információ.

4. E különös rendszer a nagyszámú mozgó kiskereskedő helyett a vonatkozó engedéllyel rendelkező vállalkozásokat jelöli meg azon személyekként, amelyek jogosultak levonni a kiskereskedők részére általuk leszállított áru után a kiskereskedők által fizetendő, illetőleg megfizetett héát, és amelyek kötelesek megfizetni a kiskereskedők által a végső fogyasztóknak leszállított áru után fizetendő adót. Ezekre az engedélyezett vállalkozásokra hárul azon kapcsolódó bevallási és fizetési kötelezettségek teljesítése is, amelyek alól a kiskereskedők mentesülnek.

5. E rendszer révén tehát meg lehet győződni arról, hogy a szóban forgó vállalkozásoktól származó termékek értékesítése után a kiskereskedelmi szakaszban beszedett héa valóban az államkincstárba kerül, ezzel megelőzve az adócsalást. E rendszer révén ezenkívül a közigazgatás szempontjából egyszerűbbé tehető ezen adó beszedése, és csökkenthetők a kiskereskedőknek a héa kapcsán felmerülő kötelezettségei.

6. Az eltérő intézkedés nem módosítja a végső fogyasztás szakaszában beszedett héa összegét, és nem lesz kedvezőtlen hatással az Európai Közösségeknek a héából származó saját forrásaira,

ELFOGADTA EZT A HATÁROZATOT:

1. cikk

Portugália felhatalmazást kap, hogy a 2006/112/EK irányelvben foglaltaktól eltérő rendelkezéseket tartalmazó, különös adózási rendszert alkalmazzon a házaló kereskedelem ágazatára.

Minden olyan vállalkozás, amelynek árbevétele teljes egészében saját nevükben és saját javukra eljáró kiskereskedők által végzett házaló kereskedelemből származik, engedélyt kérhet az illetékes hatóságtól az eltérő rendszer alkalmazására, feltéve, hogy az alábbi feltételek egyszerre teljesülnek:

a) a vállalkozás által értékesített valamennyi termék szerepel a végső fogyasztás szakaszában alkalmazandó árak előre meghatározott jegyzékében;

b) a vállalkozás az árut közvetlenül olyan kiskereskedőknek értékesíti, akik azt közvetlenül a végső fogyasztóknak értékesítik tovább.

2. cikk

Azok a vállalkozások, amelyek a szóban forgó eltérő rendszer alkalmazására engedélyt kaptak, a 2006/112/EK irányelv 168. cikkétől eltérve jogosultak levonni a kiskereskedők részére általuk leszállított áru után a kiskereskedők által fizetendő, illetőleg megfizetett héát, továbbá az említett irányelv 193. cikkétől eltérve kötelesek megfizetni az említett árunak a kiskereskedők által a végső fogyasztók részére történő leszállítása után járó héát.

3. cikk

A szóban forgó eltérő rendszer alkalmazására engedéllyel rendelkező vállalkozástól árut beszerző kiskereskedő a szóban forgó vállalkozás által részére leszállított áru és annak a végső fogyasztók részére történő értékesítése vonatkozásában mentesül a 2006/112/EK irányelv 250. cikke szerinti adóbevallási kötelezettség teljesítése alól. Az említett kötelezettséget az engedéllyel rendelkező vállalkozás teljesíti.

4. cikk

Ezt a határozatot 2010. január 1-jétől 2012. december 31-ig kell alkalmazni.

5. cikk

Ennek a határozatnak a Portugál Köztársaság a címzettje.

Kelt Brüsszelben,

a Tanács részéről

az elnök

[1] HL L 347., 2006.12.11., 1. o.

[2] HL C […], […], […] o.

[3] HL L 325., 2004.10.28., 62. o.

[4] HL L 145., 1977.6.13., 1. o. Az irányelvet a 2006/112/EK irányelv hatályon kívül helyezte.